Imtella' Ġunju 14, 2020 - Aġġornata 14 Ta' Ġunju, 2020 3:04pm Il-Kap tal-Partit Nazzjonalista Adrian Delia qal li l-Kummissarju tal-Pulizija huwa diġà magħżul mill-Prim Ministru u l-proċess ta' skrutinju li fih il-Gvern irid lill-Partit Nazzjonalista jieħu sehem huwa fażul, għax l-għażla diġà saret. Fuq il-midja tal-Partit Nazzjonalista, Dr Delia qal li bil-liġi, il-mistoqsijiet lis-Sura Gafà jridu jsirilu bil-miktub u ma jistgħux isiru mistoqsijiet spontanji. Żied jgħid li l-Partit Nazzjonalista lanqas jaqbel li l-Kummissarju jinħatar u jkollu sena probation minbarra li ried li l-Kummissarju jintgħażel b'żewġ terzi tal-Parlament biex ikollu saħħa jinvestiga u ma jħares lejn wiċċ ħadd. Dr Delia qal li l-Partit Nazzjonalista ilu aktar minn sena jgħid li l-karigi ta' President tar-Repubblika, il-Prim Imħallef u l-Kummissarju tal-Pulizija għandhom jintgħażlu biż-żewġ terzi parlamentari. Qal li jidher li l-Partit qed jirnexxielu jasal għax mir-rapporti fil-gazzetti, il-Presidenti li jmiss ser jintgħażlu b'dan il-mod. Il-Kap Nazzjonalista qal li bħalissa għaddejjin taħdidiet dwar tibdil fil-kostituzzjoni fejn il-Partit qed jagħti kontribut kbir biex din titfassal b'mod li tipproteġi liċ-ċittadin. Huwa kritika lill-Prim Ministru għax qal li għadu ma ħax passi kontra l-ex-kummissarju tal-Pulizija Lawrence Cutajar meta ssemma' fil-Qorti li għadda informazzjoni li biha kien qed jipproteġi lill-kriminali. Dr Delia qal li l-Prim Ministru għadu ma għamel xejn lanqas fil-konfront ta' Chris Cardona u Konrad Mizzi. Dr Delia qal li jidher li Robert Abela ma jista' jagħmel xejn għax allega li għandu jdejh marbuta fosthom minn Joseph Muscat. Dwar l-istatut il-ġdid tal-Partit Nazzjonalista qal li fuq medda ta' 11-il xahar saret konsultazzjoni wiesgħa biex l-istrutturi kollha tal-Partit jiffurmaw il-politika flimkien ma' persuni oħra li għalkemm mhumiex fil-Partit jixtiequ jikkontribwixxu. Dr Delia qal li l-istatut il-ġdid ser jiggarantixxi Partit Nazzjonalista li jservi lill-poplu biex jinħoloq il-ġid li jitqassam ma' kulħadd, ikunu garantiti d-demokrazija u l-ġustizzja soċjali fejn kulħadd jingħata opportunità jimxi 'l quddiem.